El mal moment polític

**Les penes**

Les penes són malignament exagerades. Però el problema més greu és que no es tracta de l'actuació dels jutges, sinó que ve del Codi Penal. I és un Codi més sàdic que justicier. Un Codi que s'ha de reformar tot seguit. Però ara ens és imprescindible demanar un indult.

**Els Jordis**

Però en el cas dels Jordis, no es tracta d'exageració. Es tracta de persones innocents, que no tenien càrrec públic i no van prendre (ni podien fer-ho) cap decisió institucional efectiva. Lo que van fer són actuacions mobilitzadores que no poden tenir contingut penal. El seu cas és aberrant. És una pena jurídicament inexistent. Jo crec que, des d'un punt de vista reivindicatiu, aquest fet l'hauríem de considerar i tractar com una peça separada i autònoma en relació a la resta.

**La «segona part»**

Però és que la cosa no s'ha pas acabat. Ara hi ha uns 17 joves empresonats pels fets delictius. Començar ara un altre megaprocés, amb totes les implicacions corresponents, pot ser tràgic. Ara és un moment en què una actuació política intel·ligent seria cobrar-los una multa i al carrer. Seria injust, perquè es mereixen una altra cosa, però seria una mesura eficaçment pacificadora.

**Negociació**

És urgent que el Govern d'Espanya (quan n'hi hagi un, que tingui autoritat) dialogui, negociï, amb una representació real i cabal de Catalunya. No pas amb l'actual «president». Una representació més col·lectiva que individual. I degudament plural. I, si cal, una negociació de llarg període i de llarg abast.

**Bases per a una negociació**

Jo diria:

\*Caràcter nacional de Catalunya, degudament establert i garantit per tots els àmbits de l'Estat.

\*Restitució de TOTES les competències retallades en l’Estatut de 2006, amb la reforma de la Constitució corresponent.

\*Promoció estatal de la llengua catalana per tots els Països Catalans, i una presència mínima per tot l’Estat.

\*Pacte fiscal just.

\*Compliment de les obres d’estructures previstes i mai complertes.

Antoni Ferret